Uħud mill-għodod tiegħu kienu l-kjaroskur, ovvjament, il-kulur, l-għażla tal-ispazju li fih isseħħ l-azzjoni (aktarx xi dverna), l-allużjonijiet artistiċi, ngħidu aħna dawk għall-iskultura klassika, u r-rakkonti, speċjalment dawk bibliċi. Bħal pitturi oħrajn, il-pittur Franċiż Valentin de Boulogne pittur iktar minn darba l-istess tema, l-istess xena, l-istess karattru, iżda kull darba għafas fuq elementi partiklulari, u f'dan is-sens ikkummenta dwar dak li ġie qablu, u anki dwar dan li pinġa qabel hu stess. Kull xogħol jinħadem f'kuntesti diffferenti fl-istess ħin; kull xogħol jinħadem minn kuntesti differenti fl-istess ħin. Anki xogħol letterarju. Iż-żewġ awturi li qed taħdem fuqhom Sarah jikkreaw id-drammatiċità tagħhom f'tematika u f'sitwazzjonijiet differenti u jinqdew b'għodod differenti wkoll. Ir-rakkonti tagħhom iridu jinqraw fil-kuntest ta' dak li nkiteb qabilhom, dak li kien qed jinkiteb minn ħaddieħor fi żmienhom, dak li kitbu huma stess f'xogħlijiet oħrajn. Id-drammatiċità jorbtuha mat-temi differenti li huma l-aktar għal qalbhom u jinqdew biha l-aktar biex iġiegħlu lill-qarrejja tagħhom iħossu għall-karattri tagħhom bħalma jħossu għalihom huma. F'dan is-sens, l-analiżi tad-drammatiċità f'pittur bħal Valentin de Boulogne u fiż-żewġ awturi Maltin tas-seklu għoxrin li qed taħdem fuqhom Sarah mhijiex differenti wisq.